Bilag vedr. implementering af ny kultur-, idræts- og fritidspolitik 2016

Kultur- og Idrætsudvalget den 14. december 2016

Nedenstående oversigt viser de indsatser og opgaver, som institutioner, forvaltning m.fl. arbejder med på nuværende tidspunkt og som vil implementere den nye kultur-, idræts- og fritidspolitik. Oversigten følger de overskrifter, der danner strukturen i den nye politik:

Bedre fysiske faciliteter

Der iværksættes en proces mod udformning af ny helhedsplan for Madsby Parken.

Det Bruunske Pakhus flyttes til Tøjhuset, der indrettes som musikhus for både den rytmiske og den klassiske musik.

I 2017 afprøves Det Bruunske Pakhus som et kulturelt forsamlingshus.

Ombygning af ankomst- og aktivitetsfaciliteter i FIC, endvidere udskiftning af vandbehandlingsanlæg samt tag og trapper i Badeland. Der påbegyndes en udskiftning af inde- og udebelysning med LED lys i Madsby Parken.

I 2018 etableres varme i stadionbanen, så den også kan bruges i vinterhalvåret.

Biblioteket indretter nyt småbørns- og familieområde. Der tages et nyt chipsystem i brug som afløser for det gamle låsesystem.

Den Kreative Skole vil udvikle adgangsordningen (chip) for elever, så de alene og i fællesskab kan arbejde med deres fag. Skolen vil i det hele taget igangsætte en udvikling af rammerne for undervisningen og aktiviteterne.

Det attraktive byliv

Den Kreative Skole vil være opmærksom på at flytte aktiviteter til byrummet, både når der sker større begivenheder (kulturmat mv.) og i skolens projektuger.

Museerne i Fredericia gennemfører i 2017 18 byvandringer og viser desuden en særudstilling i 2017 om vore kirker som sociale rum. Museerne vil desuden bidrage aktivt til bylivet med ”pop-up”-udstillinger, foredrag i det åbne rum samt via et samarbejde med Grøn Forum at drive byhaver i indre by.

Fortovet foran biblioteket er udvidet og vil give mulighed for at etablere siddefaciliteter, der vil kunne trække biblioteksaktiviteter ud i byrummet. Biblioteket arrangerer jævnligt ”Løbelut-løb” i gågaderne for mindre børn, ligesom man vil gentage de meget succesfulde litterære vandringer. Der vil blive arrangeret to årlige gadeteaterforestillinger. Man udvider antallet af minibiblioteker fra tre til frem. Endelig udvikler biblioteket en mobil fortællestol.

Kulturnat, Trekantområdets kulturuge, Fredericia City Challenge og andre events gennemføres i samarbejde med institutioner, foreninger, organisationer mv.

Talentudvikling og kreative vækstmiljøer

Museerne i Fredericia vil udvikle et særligt tilbud til historisk interesserede overbygningselever. I det hele taget er talentudvikling i fokus i flere sammenhænge, både på Den Kreative Skole, i Fredericia Eliteidræt og FIC, der samarbejder om at udvikle trænings- og opholdsmiljøer.

Biblioteket inddrager en del af 3. sal til studieområde til det øgede antal studerende, der bruger biblioteket.

Biblioteket tilbyder børn et særligt miljø for udvikling af programmering.

Den Kreative Skoles talentlinjer inden for drama, billedkunst og dans vil blive udviklet. Der vil være fokus på vækstmiljøet inden for musicalperformance. Skolen vil ligeledes samarbejde med musik- og kulturskolerne i Trekantområdet via masterclasses og talentweekends/dage.

Øget fællesskab og frivillighed

FIC ønsker at udvikle samarbejdet med foreningslivet om udvikling af aktiviteter og events, ligesom man også vil undersøge mulighederne for at samarbejde tættere med Madsby Parkens naboer og større boligområder i Vestbyen.

Med frivillige kræfter igangsættes samtalecafé på biblioteket for fremmedsprogede, hvor samtale på dansk er omdrejningspunktet. Der afholdes middage for expats, der ligeledes tilbydes deltagelse i en engelsksproget bogklub. En frivillig starter en bogklub for young adults. Biblioteket arrangerer med frivillige kræfter fællessang hver måned og borgere inviteres til at holde foredrag i velkomstcenterets rejsecafé.

Museerne i Fredericia arbejder med frivillighed i forbindelse med drift af Volden i det såkaldte le-lav. Ved brug af le frem for maskiner kan man opnå en større og mere varieret biotop.

Museerne i Fredericia lancerer ”Historisk Atlas”, hvor den enkelte borger kan bidrage med egen viden, erindringer mv. om lokalsamfundet.

Udvikling af klub- og foreningsliv og selvorganiserede idrætsmiljøer

FIC ønsker at fortsætte den tætte dialog med foreningslivet og samarbejdspartnere om at udvikle fælles interesseområder.

Der arbejdes på et forslag til afløsning af De Orange Haller, når i forbindelse med udviklingen af FredericiaC må forventes nedrevet.

Midtbyens Arenaer (Østerstrand, Gasværksgrunden, De Orange Haller) er forsynet med redskaber og udstyr, der indbyder til bevægelse og motion. I tilknytning hertil tilbydes ”bemandede” aktiviteter. Begge dele fortsætter i lighed med tidligere år.

Sundhed som forudsætning for det gode liv

Biblioteket arrangerer guidet fælleslæsning/biblioterapi i projektregi i Korskær/Sønderparken. Det udvides til andre sammenhænge og grupper.

Fredericia Idrætscenter ønsker at udvikle FICNESS-konceptet, så flere borgere benytter det. FIC vil desuden samarbejde med Fredericia Kommune og SDU om en øget trænings- og sundhedsindsats for ældre medborgere. I det hele taget vil FIC arbejde på at få afklaret centerets rolle på sundhedsområdet, herunder mulighederne for at samarbejde med det nye Sundhedshus om forebyggelsesindsatser.

Kultur & Idræt, november 2016